Éloges (Saint-John Perse)
Éloges ("Elogia") est liber carminum anno 1910 in periodicum litterarium Nouvelle revue française editus et anno insequente separatim publicatus. Auctor fuit ille poëta quem parentes nuncupaverant Alexis Léger, lectores autem posteriores Saint-John Perse; sed his Elogiis, sicut "Imaginibus ad Crusoëum" anni 1909 editis, nomen pseudonymum Saintléger Léger praefixit. Eo tempore quo carmina scripsit Léger memoriam retinuit insulae Guadalupae ubi anno 1887 natus est. In textu retrahit interdum sententias imaginesque ex opere quodam botanico Antonii Duss amici e iuventute, Flore phanérogamique des Antilles françaises (Matiscone 1897).